BODOLAND रादाब: तामुलपुर, 21 मार्च : बाक्सा जिल्ला आरो कुमारिकाता आन्चलिक अखिल असम गोर्खा छात्र संघनि बानजायनायाव बाक्सानि दारांजुलि सुसिपुराव सानसेनि हाबाफारिजों सोलोंथाइ सांग्रांथि मेल लानाय जादों । बे हाबाफारिआवनो गाहाय आलासि महरै बिटिसि रिजाइन आग्सुनि गाहाय नेहाथारि हेमन्त सर्मा बिथांआ गाहाय आलासि महरै बाहागो लानानै सोलोंथाइनि फारसे गोथौयै बुंफोरथिना होयो । सोलोंथाइआ गावजों लोगोसे हारि माहारिखौ गायसंनायनि खुन्थिया, सोलोंथाइ बिथिंआव जौगानो हायोब्लासो मोनफ्रोमबो बिथिंआवनो जौगानो हागोन बेनिखायनो आथिखालाव आग्सुआ सोलोंथाइनि फारसे खामानि मावनो बांसिन गोसो होदों होननानै फोरमायथियो, गोर्खा माहारिजों लोगोसेनो साखाथिआव थानाय बर’, बांङालि, सान्थालि, अखमिया बायदि बायदि हारि नेवसिया लासे बिथांमोनखौ लानानै सोलोंथाइ बिथिंखौनो जौगाहोनो गिबिसिनै थांखि लादों होननाबो फोरमायथियो । बेनि अनगायैबो फैबाय थानाय समाव आग्सुआ हारिमुवारि बिथिंआव, गावखौ फसंथान Skills development बिथिंआव, समाजारि सांग्रांथि बिथिंआव खामानि मावनो थांखि लागोन होननानैबो हेमन्त सर्मा बिथांआ फोरमायथियो । बे हाबाफारिआवनो मिरु गोर्खा फरायसा आफादनि आखान्थि नेहाथारि राजु वाजग्य, बाक्सा जिल्ला आग्सुनि आफादगिरि राजु सुबिदि, गाहाय नेहाथारि माधब चेत्रि, आरो कुमारिकाता आन्चलिक आग्सु कमिटिनि आफादगिरि राजु तामांग बिथांआ बाहागो लायो ।